เปิดอีทีเอฟอิงSET50ขายฝรั่งเศส
ต่างชาติออกกองทุนอีทีเอฟอิง SET50 เริ่มซื้อขายในฝรั่งเศสวันที่ 18 ก.ค.
18 ส.ค. 2554

ต่างชาติออกกองทุนอีทีเอฟอิง SET50 เริ่มซื้อขายในฝรั่งเศสวันที่ 18 ก.ค.
นายวิรไท สันติประภพ รองผู้จัดการ ตลาดหลักทรัพย์แห่งประเทศไทย เปิดเผยว่า บริษัทหลักทรัพย์จัดการกองทุน (บลจ.) Lyxor ได้จัดตั้งกองทุน Lyxor ETF Thailand (Ticker : THA FP) ซึ่งเป็นกองทุน ETF ที่อ้างอิงดัชนี SET50 กองแรกในตลาดยุโรปและนอกเอเชีย เข้าจดทะเบียนซื้อขายในตลาดหลักทรัพย์ NYSE EuronextParis ประเทศฝรั่งเศส เมื่อวันที่ 18 ก.ค. 2554 
Lyxor ETF Thailand จะเป็นช่องทางสำคัญให้ผู้ลงทุนยุโรปซื้อขายหุ้นไทยได้สะดวกขึ้น เพราะกลุ่มนี้มีสัดส่วนการถือครองหุ้นถึง 49% ของมูลค่าหลักทรัพย์ที่ผู้ลงทุนต่างชาติถือครองทั้งหมดในหุ้นไทย และเชื่อว่าจะให้ความสนใจหุ้นไทย โดยในรอบ 12 เดือนที่ผ่านมา ดัชนีหุ้นไทยปรับเพิ่มถึง 41% ในรูปสกุลเงินเหรียญสหรัฐ โตสูงสุด 1 ใน 3 ของภูมิภาคเอเชียตะวันออก
Lyxor เป็น บลจ.ใหญ่อันดับ 2 ในยุโรป และอันดับ 4 ของโลก และเป็นบริษัทลูกของ Societe Generale บริหารกองทุน ETF กว่า 220 กอง และสินทรัพย์ภายใต้การบริหาร 1.57 ล้านล้านบาท ในจำนวนนี้ 340 ล้านบาท เป็น ETF อ้างอิงหุ้นในกลุ่มประเทศเกิดใหม่ คิดเป็นสัดส่วนถึง 1 ใน 4 ที่ซื้อขายในยุโรปทั้งหมด
ตลาดหลักทรัพย์ผลักดันให้มีการออก ETF ในต่างประเทศที่อ้างอิงหุ้นไทย เพื่อให้ผู้ลงทุนต่างชาติให้เข้าถึงหุ้นไทยได้สะดวกและทันต่อการเปลี่ยนแปลงของภาวะตลาด และเพิ่มสภาพคล่องแก่หุ้นอ้างอิง 
เมื่อวันที่ 12 พ.ค.ที่ผ่านมา บลจ.โนมูระ ออกอีทีเอฟ NEXT FUNDS Thai Stock SET50 ซื้อขายในตลาดหลักทรัพย์โตเกียว ประเทศญี่ปุ่น